Jee ki̱vɨ̱ꞌ xíꞌnañúꞌún viko yájíꞌ rá ñɨvɨ Israel i̱xta̱tíláꞌ ya̱ ntu yɨ́ꞌɨ́ levadura, jín sáá jiáꞌníꞌ ráa lanchi lúlí sókóꞌ ráa ya̱ yájíꞌ ráa viko Pascua. Jee rá te̱e súkuáꞌa jín Jesús, ni̱ka̱tu̱ꞌún ráa re̱ꞌ: ―¿Né núꞌ kuíni nú ya̱ kɨ̱saꞌá stákoo ránꞌ, sáva kuxíní‑ó viko Pascua?
Saájee nta̱jí re̱ꞌ u̱vi̱ꞌ ni rá te̱e súkuáꞌa re̱ꞌ ráa, jee nkachiꞌ re̱ꞌ nu̱u̱nꞌ ráa: ―Kuáꞌán rán ne̱ ñuunꞌ káꞌnú, jee yukuán naketáꞌán rán ɨɨn te̱e níso re̱ꞌ ɨɨn ki̱yɨ ñúꞌún nute. Kunikɨnꞌ rán maa.
Jee nu̱u̱nꞌ ki̱vɨ re̱ꞌ, jee kachiꞌ rán nu̱u̱nꞌ te̱e xí veꞌi vá: “Maá Mestrúꞌ káchíꞌ: ¿Né núꞌ íyó ɨɨn iniꞌ veꞌi nu̱u̱nꞌ kuneeꞌ ni̱ꞌ nu̱u̱nꞌ kuvi kuxíní ni̱ꞌ viko Pascua jín rá te̱e kútáꞌán jín ni̱ꞌ súkuáꞌa ni̱ꞌ ráa?”
Jee suvire̱ꞌ xinéꞌénꞌ re̱ꞌ nu̱u̱nꞌ ránó ɨɨn iniꞌ veꞌi káꞌnú yósóꞌ táꞌán, ya̱ nɨꞌɨ ya̱ íyó stákoo. Yukuán saꞌá stákoo rán ya̱ kuxíní‑ó ―nkachiꞌ Jesús nu̱u̱nꞌ ráa.
Jee nkene ni núvíꞌ rá te̱e, ya̱ súkuáꞌa re̱ꞌ ráa, jee nkenta ráa ñuunꞌ káꞌnú. Jee nna̱niꞌinꞌ ráa nɨꞌɨ sánikua̱ꞌ nkachiꞌ re̱ꞌ nu̱u̱nꞌ ráa. Jee yukuán nsa̱ꞌá stákoo ráa ya̱ kuxíní ráa viko Pascua.
Sáá kúnéñuꞌun jee nkenta Jesús jín ni uxúꞌ u̱vi̱ꞌ (12) rá te̱e.
Sáá nééꞌ ráa nu̱u̱nꞌ mesa, yájíꞌ ráa, jee nkachiꞌ Jesús nu̱u̱nꞌ ráa: ―Máá nááꞌ vá káchíꞌ ni̱ꞌ nu̱u̱nꞌ rán ya̱ ɨɨn ránoꞌó vá naku̱ꞌva‑a nuꞌuꞌ nu̱u̱nꞌ rá te̱e kua̱chi. Ɨɨn ya̱ nééꞌ yájíꞌ nkáꞌnú jín ni̱ꞌ ví‑i ―nkachiꞌ Jesús.
Saájee suviráa nka̱jiéꞌé nku̱kuéká iniꞌ ráa, jee nka̱jiéꞌé ta ɨɨn ta ɨɨn ráa káchíꞌ: ―¿Á nuꞌuꞌ ví‑i rúja? Inka ka̱ꞌ nkachiꞌ: ―¿Á nuꞌuꞌ ví‑i rúja?
Jee nkachiꞌ re̱ꞌ nu̱u̱nꞌ ráa: ―Ɨɨn ya̱ uxúꞌ u̱vi̱ꞌ (12) rán kúvi‑i. Ɨɨn rán ya̱ chúꞌun re̱ꞌ naꞌá re̱ꞌ iniꞌ ko̱ꞌo̱ꞌ jín ni̱ꞌ ví‑i.
Chi nuꞌuꞌ, ya̱ nta̱jí Ndiosíꞌ nu̱u̱nꞌ ñɨ̱vɨ́ sáva kuvi ni̱ꞌ Se̱ꞌya Ñɨvɨ, máá naáꞌ nijia kɨ̱ꞌɨ̱nꞌ ni̱ꞌ kuviꞌ ni̱ꞌ, sánikua̱ꞌ níso nu̱u̱nꞌ Tutuꞌ níso Tu̱ꞌun Ndiosíꞌ jie̱ꞌe̱ꞌ nuꞌuꞌ. Soo, ¡na̱ ka̱ꞌ xe̱e̱nꞌ náꞌví ka̱ꞌ te̱e vá ya̱ naku̱ꞌva‑a nuꞌuꞌ!, ya̱ nta̱jí Ndiosíꞌ nu̱u̱nꞌ ñɨ̱vɨ́ sáva kuvi ni̱ꞌ Se̱ꞌya Ñɨvɨ. Va̱ꞌa ka̱ꞌ retánꞌ ntu nkáku te̱e yukuán nékúvi, [chi xe̱e̱nꞌ kunoꞌo re̱ꞌ] ―nkachiꞌ re̱ꞌ.
Jee ni yájíꞌ ráa, jee ntɨɨn Jesús ɨɨn i̱xta̱tíláꞌ, jee njia̱ꞌa re̱ꞌ ya̱ kútaꞌviꞌ nu̱u̱nꞌ Ndiosíꞌ, jee ña̱ꞌnu̱ꞌ re̱ꞌ maa, jee njia̱ꞌa re̱ꞌ maa nu̱u̱nꞌ ráa, jee nkachiꞌ re̱ꞌ nu̱u̱nꞌ ráa: ―Tɨɨn rán maa. Yaꞌá ví ñunéꞌyúꞌ ni̱ꞌ.
Jee kuíre ntɨɨn re̱ꞌ ɨɨn vasúꞌ, jee njia̱ꞌa re̱ꞌ ya̱ kútaꞌviꞌ nu̱u̱nꞌ Ndiosíꞌ, jee njia̱ꞌa re̱ꞌ maa nu̱u̱nꞌ ráa, jee niꞌi ntáká ráa maa.
Jee nkachiꞌ re̱ꞌ nu̱u̱nꞌ ráa: ―Yaꞌá ví ni̱ñɨ̱ꞌ ni̱ꞌ ya̱ nasokoꞌ ni̱ꞌ nu̱u̱nꞌ Ndiosíꞌ sáva kakɨnꞌ re̱ꞌ tratúꞌ, chi katɨ‑ɨ sáá kuviꞌ ni̱ꞌ sáva chunáán nkáꞌnú ni̱ꞌ nu̱u̱nꞌ Ndiosíꞌ jie̱ꞌe̱ꞌ kua̱chi kue̱ꞌe̱ꞌ ñɨvɨ.
Máá na̱a̱ꞌ káchíꞌ ni̱ꞌ nu̱u̱nꞌ rán ya̱ ni nsáꞌ koꞌo ni̱ꞌ ka̱ꞌ nixiꞌ ya̱ vixíꞌ kúun yokúꞌúꞌ uva, nekuaꞌ kenta ki̱vɨ̱ꞌ nakoꞌo jiáá tuku ni̱ꞌ maa, sáá nakɨ̱ꞌɨ nɨꞌɨ xi̱ntíín Ndiosíꞌ jee tátúníꞌ re̱ꞌ nu̱u̱nꞌ nɨꞌɨ ―nkachiꞌ Jesús.
Sáá nkuvi nita ráa ɨɨn yaaꞌ ííꞌ ya̱ nákuetúꞌún‑u Ndiosíꞌ, jee kuíre nkene ráa kua̱ꞌa̱nꞌ ráa yuku naní Olivos.